Virallinen lehti nro C 182 , 28/06/1999 s. 0033



KIRJALLINEN KYSYMYS P-2976/98 esittäjä(t): Honório Novo (GUE/NGL) komissiolle (28. syyskuuta 1998) Aihe: BSE-tautitilanne Portugalissa EU:n eläintautien ilmoitusjärjestelmän virallisten lukujen mukaan Portugali on ainoa jäsenvaltio, jossa virallisesti todettujen BSE-tapausten määrä on kasvanut säännöllisesti viime vuosina. Pelkästään tämän vuoden ensimmäisellä puoliskolla on rekisteröity 33 uutta BSE-tapausta. Samojen lähteiden mukaan kesäkuusta alkaen tilanne on vaikeutunut entisestään, kesäkuun jälkeen on havaittu jo 18 uutta tapausta, mikä nostaa tämän vuoden syyskuun loppuun mennessä rekisteröityjen uusien BSE-tapausten kokonaismäärän jo 51:een. Tämän lisäksi kesäkuun ja syyskuun välisenä aikana Portugali oli ainoa jäsenvaltio, jota koskevat tiedot ovat muuttuneet vuoden alkupuoliskon tiedoista. Saamieni tietojen mukaan tämän Portugalin BSE-tilanteen negatiivisen kehityksen aikana komissio ja muut taudin seuraamisesta vastuussa olevat yhteisön toimielimet ovat ryhtyneet toimiin yhdessä Portugalin hallituksen kanssa. Toivoisin komission vahvistavan nämä tiedot ja selvittävän mitä nämä toimet sisältävät, jotta kansanterveyden avoimuus ja tiedonkulku voitaisiin varmistaa. Voiko komissio vastata seuraaviin kysymyksiin: 1. Vahvistaako se tiedon, jonka mukaan se on pyytänyt Portugalin hallitusta selvittämään virallisesti, mikä on Portugalin todellinen BSE-tautitilanne ja mihin toimiin Portugalin hallitus aikoo ryhtyä taudin leviämisen estämiseksi? Onko Portugalin hallitus jo toimittanut pyydetyt selvitykset? Mikä on niiden sisältö? 2. Vahvistaako se, että syyskuussa 1998 on suoritettu BSE-taudin kehitystä Portugalissa käsittelevä tarkastus, jonka kertomusta ollaan viimeistelemässä? Mikä on tämän tarkastuskertomuksen sisältö? Komission jäsenen Franz Fischlerinkomission puolesta antama vastaus (30. lokakuuta 1998) Yhteisön lainsäädännön mukaan kaikkien jäsenvaltioiden on säännöllisesti ilmoitettava komissiolle tarttuvien spongiformisten enkefalopatioiden (TSE) tautitilanteesta maassaan. Lisäksi niiden on eläintautien ilmoitusjärjestelmän avulla ilmoitettava viiden työpäivän kuluessa alueellaan ilmenneistä BSE-tapauksista. Portugaliin tehtiin vuosina 1996, 1997 ja 1998 useita yhteisön BSE-lainsäädännön täytäntöönpanoa koskevia eläintautitarkastuskäyntejä. Komissio esitti pysyvässä eläinlääkintäkomiteassa 9.-10. kesäkuuta 1998 Portugalille virallisen pyynnön nykyistä BSE-tilannetta koskevista tiedoista. Portugalin viranomaiset esittivät komiteassa 7.-8. heinäkuuta 1998 suullisen BSE:tä koskevan kertomuksen, joka kattoi epidemiologisen tilanteen, toteutettavat toimenpiteet ja suoritetut tarkastukset. Komissio pyysi 11.-15. toukokuuta 1998 suoritetun tarkastusmatkan jälkeen 2. syyskuuta 1998 Portugalia kommentoimaan kertomusluonnosta. Kommentit saatiin 25. syyskuuta 1998. Tällä välin järjestettiin tarkastusmatkaan liittyvä Portugalin viranomaisten ja komission kokous tilanteen arvioimiseksi ja komission huolestumisen ilmaisemiseksi. Komission puheenjohtaja sekä maataloudesta ja kuluttajien terveyteen liittyvästä suojasta vastaavat komission jäsenet ovat heinäkuusta 1998 lähtien ottaneet suoraan yhteyttä Portugalin viranomaisiin ja varoittaneet niitä BSE-tilanteen vakavuudesta ja tarpeesta toteuttaa asianmukaisia toimenpiteitä. Komissio vahvistaa, että Portugaliin tehtiin kiireellinen eläintautitarkastusmatka 28. syyskuuta - 2. lokakuuta 1998. Tarkastusmatkan syynä olivat BSE-tapausten huomattava lisääntyminen, ja se toimi seurantana toukokuussa 1998 tehdyn aiemman tarkastusmatkan tuloksille. Tarkastus kattoi epidemiologisen valvonnan ja sovelletun riskienhallintastrategian tehokkuuden, erityisesti nisäkkäistä peräisin olevan valkuais-aineen syöttämistä märehtijöille koskevan kiellon täytäntöönpanon, nisäkkäistä peräisin olevan jätteen käsittelyn, riskimateriaalia koskevat toimenpiteet ja kansallisen BSE-taudin hävittämissuunnitelman. Siinä kerättiin myös mahdollisuuksien mukaan tietoa Portugalista lähetettävistä elävistä nautaeläimistä ja naudanlihasta. Tarkastusmatkasta laaditaan kertomus komission asiantuntijoiden jäsenvaltioissa paikalla tekemiä eläinlääkintäalan tarkastuksia koskevista tietyistä yksityiskohtaisista säännöistä 4 päivänä helmikuuta 1998 tehdyssä komission päätöksessä 98/139/EY(1) säädettyjen hätäkertomuksia koskevien erityismenettelyjen mukaisesti. Tämän päätöksen mukaisesti vuoden 1998 toukokuun ja marraskuun tarkastusmatkojen kertomukset toimitetaan parlamentille ja julkaistaan Internetissä. (1) EYVL L 38, 12.2.1998.